input: KOMISIJOS REGLAMENTAS (ES) Nr. 317/2013
  2013 m. balandžio 8 d.
  kuriuo dėl Tarptautinio standartizuoto švietimo klasifikatoriaus iš dalies keičiami reglamentų (EB) Nr. 1983/2003, (EB) Nr. 1738/2005, (EB) Nr. 698/2006, (EB) Nr. 377/2008 ir (ES) Nr. 823/2010 priedai
  (Tekstas svarbus EEE)
  EUROPOS KOMISIJA,
  atsižvelgdama į Sutartį dėl Europos Sąjungos veikimo,
  atsižvelgdama į 2003 m. birželio 16 d. Europos Parlamento ir Tarybos reglamentą (EB) Nr. 1177/2003 dėl Bendrijos statistikos apie pajamas ir gyvenimo sąlygas (ES-SPGS) (1), ypač į jo 15 straipsnį,
  atsižvelgdama į 1999 m. kovo 9 d. Tarybos reglamentą (EB) Nr. 530/1999 dėl darbo užmokesčio struktūros ir darbo kaštų statistikos (2), ypač į jo 11 straipsnį,
  atsižvelgdama į 1998 m. kovo 9 d. Tarybos reglamentą (EB) Nr. 577/98 dėl darbo jėgos atrankinio tyrimo organizavimo Bendrijoje (3), ypač į jo 4 straipsnį,
  atsižvelgdama į 2008 m. balandžio 23 d. Europos Parlamento ir Tarybos reglamentą (EB) Nr. 452/2008 dėl švietimo ir mokymosi visą gyvenimą statistikos rengimo ir plėtotės (4), ypač į jo 6 straipsnio 1 dalį,
  kadangi:
  (1)
  Komisija, atsižvelgdama į švietimo srities raidą ir pokyčius, nuolat stengiasi užtikrinti Europos statistikos aktualumą, o tam labai svarbu atnaujinti klasifikavimo sistemą;
  (2)
  Jungtinių Tautų švietimo, mokslo ir kultūros organizacija (UNESCO) persvarstė ligi šiol naudotą Tarptautinio standartizuoto švietimo klasifikatoriaus (ISCED) versiją (ISCED 1997), siekdama užtikrinti, kad būtų atsižvelgta į švietimo ir mokymo srities politinius ir struktūrinius pokyčius;
  (3)
  kad švietimo statistinius duomenis būtų galima palyginti tarptautiniu mastu, valstybės narės ir Sąjungos institucijos turi naudoti švietimo klasifikatorius, derančius su persvarstytu Tarptautiniu standartizuotu švietimo klasifikatoriumi (toliau - ISCED 2011), UNESCO valstybių narių patvirtintu 2011 m. lapkričio mėn. vykusioje 36-oje generalinėje konferencijoje;
  (4)
  nustačius atnaujintą Tarptautinį standartizuotą švietimo klasifikatorių, reikia pakeisti įvairias ISCED, ISCED 97 ir ISCED 1997 nuorodas bei iš dalies pakeisti kelis susijusius dokumentus;
  (5)
  todėl reikia atitinkamai iš dalies pakeisti šiuos reglamentus: 2003 m. lapkričio 7 d. Komisijos reglamentą (EB) Nr. 1983/2003, įgyvendinantį Europos Parlamento ir Tarybos reglamentą (EB) Nr. 1177/2003 dėl Bendrijos statistikos apie pajamas ir gyvenimo sąlygas (ES-SPGS) tikslinių pirminių kintamųjų sąrašo atžvilgiu (5); 2005 m. spalio 21 d. Komisijos reglamentą (EB) Nr. 1738/2005, iš dalies keičiantį Reglamentą (EB) Nr. 1916/2000 dėl informacijos apie darbo užmokesčio struktūrą apibrėžimo ir jos perdavimo (6); 2006 m. gegužės 5 d. Komisijos reglamentą (EB) Nr. 698/2006, įgyvendinantį Tarybos reglamentą (EB) Nr. 530/1999 dėl darbo kaštų ir darbo užmokesčio struktūros statistikos kokybės vertinimo (7); 2008 m. balandžio 25 d. Komisijos reglamentą (EB) Nr. 377/2008, įgyvendinantį Tarybos reglamento (EB) Nr. 577/98 dėl darbo jėgos atrankinio tyrimo organizavimo Bendrijoje nuostatas dėl naudotino kodifikavimo duomenims nuo 2009 m. perduoti, imties dalies naudojimo duomenims apie struktūrinius kintamuosius rinkti ir tiriamųjų ketvirčių apibrėžimo (8); 2010 m. rugsėjo 17 d. Komisijos reglamentą (ES) Nr. 823/2010, kuriuo įgyvendinamos Europos Parlamento ir Tarybos reglamento (EB) Nr. 452/2008 dėl švietimo ir mokymosi visą gyvenimą statistikos rengimo ir plėtotės nuostatos dėl suaugusiųjų mokymosi visą gyvenimą (9);
  (6)
  šiame reglamente nustatytos priemonės atitinka Europos statistikos sistemos komiteto nuomonę,
  PRIĖMĖ ŠĮ REGLAMENTĄ:
  1 straipsnis
  Reglamento (EB) Nr. 1983/2003 dalinis pakeitimas
  Reglamento (EB) Nr. 1983/2003 priedo 19 išnaša pakeičiama taip:
  „ISCED 2011: 2011 m. Tarptautinis standartizuotas švietimo klasifikatorius.“
  2 straipsnis
  Reglamento (EB) Nr. 1738/2005 dalinis pakeitimas
  Reglamentas (EB) Nr. 1738/2005 iš dalies keičiamas taip:
  1)
  Prieduose frazė „ISCED 97“ pakeičiama fraze „ISCED 2011“.
  2)
  I priedo kintamasis 2.5 pakeičiamas taip:
  „Aukščiausias įgyto išsilavinimo lygmuo (ISCED 2011)“
  3)
  II priedo kintamasis 2.5 pakeičiamas taip:
  „Aukščiausias įgyto išsilavinimo lygmuo (ISCED 2011)
  Šis kintamasis yra susijęs su darbuotojo įgyto aukščiausio išsilavinimo lygmeniu pagal Tarptautinio standartizuoto švietimo klasifikatoriaus (ISCED 2011) 2011 m. versiją. Žodis „įgytas“ privalo būti siejamas su pažymėjimo ar diplomo gavimu tais atvejais, kai yra išduodami baigimą liudijantys dokumentai. Tais atvejais, kai baigimą liudijantys dokumentai neišduodami, sėkmingas baigimas sietinas su pakankamu lankomumu.
  Naudotinų kodų grupės yra nustatytos SES tyrimo įgyvendinimo taisyklėse.“
  3 straipsnis
  Reglamento (EB) Nr. 698/2006 dalinis pakeitimas
  Reglamentas (EB) Nr. 698/2006 iš dalies keičiamas taip:
  Priedo 2.1 dalies 2 punkte žodžiai „išsilavinimo lygis (ISCED 0-6)“ pakeičiami žodžiais „išsilavinimo lygis (ISCED 2011 0-8)“.
  4 straipsnis
  Reglamento (EB) Nr. 377/2008 dalinis pakeitimas
  Reglamentas (EB) Nr. 377/2008 iš dalies keičiamas taip:
  III priedas iš dalies keičiamas pagal šio reglamento I priedą.
  5 straipsnis
  Reglamento (ES) Nr. 823/2010 dalinis pakeitimas
  Reglamentas (ES) Nr. 823/2010 iš dalies keičiamas taip:
  I ir II priedai iš dalies keičiami pagal šio reglamento II priedą.
  6 straipsnis
  Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
  Jis taikomas nuo ataskaitinių metų, prasidedančių 2014 m. sausio 1 d., pradžios.
  Šis reglamentas yra privalomas visas ir tiesiogiai taikomas visose valstybėse narėse.
  Priimta Briuselyje 2013 m. balandžio 8 d.